அரிசி, உளுந்தை குறைந்தது 7 மணி நேரம் ஊற விடவும். காலை 9 மணிக்குள் ஊற வைத்தால், மாலை 4 அல்லது 5 மணிக்கு அரைத்தெடுக்கலாம். மாவில் உப்பு போட்டு கரைக்கும் பொழுதே, மாவை கெட்டியாக கரைக்காமல், தேவையான அளவு தண்ணீரைச் சேர்த்து, இட்லி மாவு பதத்திற்கு கரைத்து பாத்திரத்தை மூடி விடவும். அவனின் லைட்டை (அவனை சூடாக்க வேண்டாம். சூடு படுத்தி மாவை வைத்தால், மாவு வெந்து போய், புளிக்காது) எரிய விட்டு, இட்லி மாவு பாத்திரத்தை உள்ளே வைக்கவும். இரவு முழுவதும் அவனின் லைட்டை எரியவிடவும். காலை 6 மணிக்கு மேல் எடுத்தால் நிச்சயம் புளித்திருக்கும். மாவு பொங்கி வழியும் என்று எதிர் பார்க்க முடியாது. ஆனாலும் இட்லி சுடும் அளவிற்குப் புளித்திருக்கும். 3 கப் இட்லி அரிசி, 1 கப் பச்சை அரிசி மற்றும் 1 கப் முழு உளுத்தம் பருப்பும் ஒரு டீஸ்பூன் வெந்தயம் உபயோகித்தால் மிருதுவான் இட்லி கிடைக்கும். கிரைண்டரில் அரைத்தால்தான் உளுந்து புசுபுசுவென்று அரைபடும்.